ประกาศสถาบันคุ้มครองเงินฝาก เรื่อง โครงสร้างและการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงาน และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก

ประกาศสถาบันคุ้มครองเงินฝาก

ประกาศสถาบันคุ้มครองเงินฝาก
เรื่อง
โครงสร้างและการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงาน
และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก[๑]

โดยที่เป็นการสมควรประกาศโครงสร้างและการจัดองค์กรในการดำเนินงาน
สรุปอำนาจ หน้าที่ที่สำคัญ วิธีดำเนินงาน
และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝากเพื่อให้ประชาชนได้มีโอกาสรับรู้ข้อมูลข่าวสารเกี่ยวกับการดำเนินงานต่าง
ๆ ของสถาบัน ให้เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ มาตรา ๗
(๑) (๒) (๓) จึงประกาศไว้ ดังนี้

ข้อ ๑  สถาบันคุ้มครองเงินฝาก
มีฐานะเป็นนิติบุคคลจัดตั้งขึ้น ตามพระราชบัญญัติสถาบันคุ้มครองเงินฝาก พ.ศ. ๒๕๕๑
มีรัฐมนตรีว่าการกระทรวงการคลังเป็นผู้มีอำนาจและหน้าที่กำกับกิจการของสถาบันคุ้มครองเงินฝากโดยทั่วไป
โดยมีคณะกรรมการสถาบันคุ้มครองเงินฝากอันประกอบด้วย ประธานกรรมการ
ผู้แทนกระทรวงการคลัง
ผู้แทนธนาคารแห่งประเทศไทยและกรรมการผู้ทรงคุณวุฒิอีกไม่น้อยกว่า ๓ คน แต่ไม่เกิน
๕ คน เป็นกรรมการ
โดยในจำนวนนี้เป็นผู้ทรงคุณวุฒิด้านการเงินการคลังและด้านกฎหมายอย่างน้อยด้านละ ๑
คน และมีผู้อำนวยการ เป็นกรรมการและเลขานุการ
สถาบันคุ้มครองเงินฝากมีวัตถุประสงค์ในการคุ้มครองเงินฝากในสถาบันการเงิน
เสริมสร้างความมั่นคงและเสถียรภาพของระบบสถาบันการเงิน
และดำเนินการกับสถาบันการเงินที่ถูกควบคุมตามกฎหมายว่าด้วยธุรกิจสถาบันการเงิน
และชำระบัญชีสถาบันการเงินที่ถูกเพิกถอนใบอนุญาต

ข้อ ๒  สถาบันคุ้มครองเงินฝากมีหน้าที่
ดังต่อไปนี้
(๑) บริหาร จัดการกองทุนคุ้มครองเงินฝาก ทุน
และทรัพย์สินของสถาบัน
(๒)
เรียกเก็บเงินที่สถาบันการเงินนำส่งเข้ากองทุนคุ้มครองเงินฝาก
และจ่ายเงินให้แก่ผู้ฝากเงินกรณีสถาบันการเงินถูกเพิกถอนใบอนุญาต
(๓) มีทรัพยสิทธิต่าง ๆ
รวมทั้งก่อตั้งสิทธิหรือทำนิติกรรมใด ๆ ทั้งในและนอกราชอาณาจักร
(๔) ออกตั๋วเงิน พันธบัตร
หรือตราสารทางการเงินอื่น  ทั้งนี้
ตามหลักเกณฑ์ วิธีการและเงื่อนไขที่คณะกรรมการกำหนดโดยอนุมัติของรัฐมนตรี
(๕) ลงทุนในพันธบัตรรัฐบาล หรือตราสารหนี้ที่รัฐบาลค้ำประกันทั้งต้นเงินและดอกเบี้ย
หรือลงทุนในหลักทรัพย์อื่นตามที่คณะกรรมการกำหนดโดยอนุมัติของรัฐมนตรี
(๖) ฝากเงินในสถาบันการเงิน ธนาคารแห่งประเทศไทย
หรือธนาคารที่มีกฎหมายเฉพาะจัดตั้งขึ้น เฉพาะเพื่อจัดการงานตามปกติธุระ  ทั้งนี้ ตามหลักเกณฑ์ วิธีการและเงื่อนไขที่คณะกรรมการกำหนด
(๗) ทำกิจการทั้งปวงที่เกี่ยวกับ
หรือเกี่ยวเนื่องในการจัดการให้สำเร็จตามวัตถุประสงค์ของสถาบัน

ข้อ ๓  สถาบันคุ้มครองเงินฝากมีโครงสร้างองค์กรและการแบ่งงาน
ดังต่อไปนี้
(๑) ฝ่ายตรวจสอบภายในมีหน้าที่
(ก) ศึกษา วางแผน พัฒนา และปรับปรุงเทคนิคการตรวจสอบให้ได้ตามมาตรฐานที่กำหนด
(ข)
ตรวจสอบกิจการและการดำเนินงานของสถาบันคุ้มครองเงินฝาก
รวมถึงระบบงานเทคโนโลยีสารสนเทศ
และกำหนดให้มีระบบการควบคุมภายในที่มีประสิทธิภาพและประสิทธิผลเพื่อให้มีการปฏิบัติงานเป็นไปตามหลักธรรมาภิบาลที่เหมาะสม
และมีการบริหารความเสี่ยงที่สำคัญเพียงพอ และเป็นไปตามกฎหมาย ข้อบังคับ คำสั่ง
ระเบียบ และหลักเกณฑ์วิธีปฏิบัติของสถาบัน
(ค) จัดให้มีการติดตามประเมินผล
ตรวจสอบการปฏิบัติงานตามแผนกลยุทธ์ เพื่อให้ผู้บริหารทราบถึงผลการปฏิบัติงาน
และพิจารณาข้อเสนอแนะที่เป็นประโยชน์ต่อการปรับปรุงแก้ไข
(ง) จัดทำคู่มือการตรวจสอบ
เพื่อให้มั่นใจว่ามีการปฏิบัติตามนโยบาย แผนงาน กระบวนการ กฎหมาย ข้อบังคับ
ระเบียบ และหลักเกณฑ์วิธีปฏิบัติต่าง ๆ อย่างเคร่งครัด
(จ) ให้คำปรึกษา
แนะนำที่มีคุณประโยชน์ต่อผู้บริหารของสถาบัน
เพื่อปรับปรุงการดำเนินงานของสถาบันให้มีประสิทธิภาพยิ่งขึ้น
(ฉ)
ปฏิบัติงานอื่นที่เกี่ยวข้องหรือตามที่ได้รับมอบหมาย
(๒) สำนักผู้บริหารและสื่อสารองค์กรมีหน้าที่
(ก)
ทำหน้าที่เป็นฝ่ายเลขานุการของผู้บริหารระดับสูงและคณะกรรมการสถาบัน
(ข) ควบคุม ดูแล อำนวยการ
และเป็นที่ปรึกษางานด้านพิธีการต่าง ๆ รวมถึงการบริหารจัดการการสาธารณกุศลของสถาบัน
และการสร้างความรับผิดชอบต่อสังคม (Corporate Social
Responsibility-CSR)
(ค) จัดแถลงข่าวของสถาบัน
(ง)
ปฏิบัติงานอื่นที่เกี่ยวข้องหรือตามที่ได้รับมอบหมาย
(๓) ฝ่ายกลยุทธ์และบริหารความเสี่ยงมีหน้าที่
(ก) วางแผนกลยุทธ์ และแผนปฏิบัติการของสถาบัน
เพื่อให้การดำเนินงานของสถาบันดำเนินไปตามกรอบนโยบาย
(ข) ศึกษา วิเคราะห์
วิจัยเพื่อพัฒนาระบบการคุ้มครองเงินฝากให้มีประสิทธิภาพ
(ค)
พัฒนาและจัดให้มีระบบการบริหารความเสี่ยงของสถาบันที่เหมาะสม
(ง) วางแผนการบริหารและการดำเนินการจ่ายคืนเงินฝากกรณีสถาบันการเงินถูกปิดกิจการโดยเป็นศูนย์กลางประสานงานกับฝ่ายงานที่เกี่ยวข้อง
(จ) วางแผน บริหาร
และดำเนินงานด้านวิเทศและองค์กรสัมพันธ์ของสถาบันเพื่อสร้างเครือข่าย
และเสริมสร้างความเข้าใจอันดีระหว่างองค์กรทั้งในและระหว่างประเทศ
(ฉ) วางแผนกลยุทธ์ในการส่งเสริมภาพลักษณ์ของสถาบันและผู้บริหารระดับสูง
(ช)
ปฏิบัติงานอื่นที่เกี่ยวข้องหรือตามที่ได้รับมอบหมาย
(๔)
ฝ่ายวิเคราะห์และติดตามฐานะสถาบันการเงินมีหน้าที่
(ก)
กำหนดแผนงานและแนวทางในการวิเคราะห์และติดตามฐานะการดำเนินงานและการบริหารความเสี่ยงของสถาบันการเงินที่เหมาะสม
(ข)
วิเคราะห์และติดตามฐานะการดำเนินงานและการบริหารความเสี่ยงของสถาบันการเงินที่เหมาะสม
เพื่อให้ทราบถึงฐานะการดำเนินงาน และปัญหาของสถาบันการเงิน
(ค)
ศึกษาและพัฒนาการวิเคราะห์และรูปแบบรายงานให้มีความเหมาะสมและเป็นประโยชน์ต่อการดำเนินงานของสถาบัน
(ง) ประสานงานเกี่ยวกับจำนวนเงินที่สถาบันต้องจ่ายคืนผู้ฝากแต่ละรายกรณีสถาบันการเงินถูกปิดกิจการ
(จ)
ประสานงานและแลกเปลี่ยนความเห็นกับหน่วยงานที่กำกับดูแลสถาบันการเงินและสถาบันการเงิน
เพื่อให้มีข้อมูลสำคัญประกอบการวิเคราะห์และติดตามฐานะการดำเนินงานของสถาบันการเงิน
(ฉ)
ปฏิบัติงานอื่นที่เกี่ยวข้องหรือตามที่ได้รับมอบหมาย
(๕) ฝ่ายการเงินและการบัญชีมีหน้าที่
(ก) จัดทำและพัฒนาระบบบัญชีของสถาบัน
ให้เป็นตามมาตรฐานการบัญชีที่รับรองโดยทั่วไป และถูกต้องเป็นปัจจุบัน
ประมวลผลข้อมูลทางการเงิน จัดทำงบการเงิน รายงานฐานะการเงิน การดำเนินงาน
รายงานวิเคราะห์และรายงานทางการบัญชีอื่น ๆ ที่จำเป็นต่อการดำเนินงาน
(ข) จัดทำแผนการเงินและงบประมาณประจำปี
(ค) กำหนดและปรับปรุงข้อบังคับ ระเบียบ ประกาศ
คำสั่ง หลักเกณฑ์ วิธีต่าง ๆ ที่เกี่ยวกับการรับ-จ่ายเงิน
การมอบหมายอำนาจหน้าที่การบริหารทั่วไป และวิธีปฏิบัติอื่น ๆ ที่เกี่ยวข้อง รวมทั้งดูแลให้มีการควบคุมด้านธรรมาภิบาล
และบริหารความเสี่ยงที่ดี
(ง)
สอบทานการคำนวณและดำเนินการเรียกเก็บเงินนำส่งจากสถาบันการเงิน
รวมทั้งพิจารณาเงินเพิ่ม
และคำขอผ่อนผันการนำส่งเงินไม่ครบหรือไม่นำส่งภายในระยะเวลาที่กำหนด
(จ) กำหนดหลักเกณฑ์
และวิธีปฏิบัติในการจ่ายคืนเงินฝากให้แก่ผู้ฝากเงินในสถาบันการเงินที่ถูกปิดกิจการ
ภายใต้กรอบของกฎหมาย นโยบาย และข้อบังคับของสถาบัน
รวมทั้งรับผิดชอบงานการจ่ายเงินคืนผู้ฝากกรณีสถาบันการเงินถูกปิดกิจการ
(ฉ) ปฏิบัติงานอื่นที่เกี่ยวข้องตามที่ได้รับมอบหมาย
(๖) ฝ่ายกฎหมายและคดีมีหน้าที่
(ก) ยกร่าง และตรวจพิจารณาร่างกฎหมาย กฎกระทรวง
ประกาศ ข้อบังคับ ระเบียบ คำสั่ง และหลักเกณฑ์ต่าง ๆ
ที่อยู่ในอำนาจหน้าที่ของสถาบันคุ้มครองเงินฝาก รวมทั้งข้อบังคับ ระเบียบ
และคำสั่งต่าง ๆ ที่ใช้บังคับภายใน
(ข) ให้คำปรึกษา พิจารณา ตีความ
และให้ความเห็นด้านกฎหมายเพื่อให้การดำเนินงานของสถาบันคุ้มครองเงินฝากอยู่ภายใต้กรอบของกฎหมาย
หรือกฎเกณฑ์ต่าง ๆ ที่เกี่ยวข้อง
(ค) ให้คำปรึกษา พิจารณา ตีความ
และให้ความเห็นในข้อกฎหมายที่เกี่ยวข้องกับการชำระบัญชีของสถาบันคุ้มครองเงินฝาก
รวมถึงการดำเนินการด้านกฎหมายที่เกี่ยวข้องกับการจ่ายคืนผู้ฝากเงินด้วย
(ง) ให้คำปรึกษา พิจารณา ตีความ
และยกร่าง/ตรวจพิจารณาร่างสัญญา รวมทั้งหลักฐานแห่งข้อผูกพันอื่น ๆ
ของสถาบันคุ้มครองเงินฝาก
(จ)
การฟ้องร้องดำเนินคดีหรือแก้ต่างต่อสู้คดีทั้งแพ่งและอาญาที่เกี่ยวข้องกับสถาบันคุ้มครองเงินฝาก
รวมทั้งปฏิบัติงานด้านธุรการของคณะกรรมการเปรียบเทียบปรับ
(ฉ)
ปฏิบัติงานอื่นที่เกี่ยวข้องตามที่ได้รับมอบหมาย
(๗) ฝ่ายบริหารสำนักงานและสารสนเทศมีหน้าที่
(ก) กำหนดและวางแผนระบบงานทรัพยากรบุคคล ได้แก่
ระบบการสรรหา ระบบค่าตอบแทน ระบบการประเมินผลการปฏิบัติงานและการพัฒนาบุคลากรทั้งรวมทั้งระบบความก้าวหน้าในอาชีพให้มีประสิทธิภาพ
(ข) ดูแลงานจัดซื้อจัดจ้าง งานสถานที่
การรักษาทรัพย์สินของสถาบัน และดูแลงานด้านธุรการอื่น ๆ เช่น ระบบงานสารบรรณ
เป็นต้น
(ค) กำหนดและวางแผนงานด้านเทคโนโลยีสารสนเทศ ได้แก่
ระบบคอมพิวเตอร์ ระบบเครือข่าย ระบบป้องกันด้านความปลอดภัย และระบบสารสนเทศ
เพื่อให้การดำเนินงานของสถาบันเป็นไปด้วยความราบรื่นและมีประสิทธิภาพ
(ง) ดูแลและพัฒนาระบบฐานข้อมูล
การรับข้อมูลจากสถาบันการเงิน และการเชื่อมโยงข้อมูลจากองค์กรภายนอก
(จ) ทำหน้าที่เป็นกรรมการ
และเลขานุการคณะกรรมการบริหารงานบุคคล
(ฉ)
ปฏิบัติงานอื่นที่เกี่ยวข้องหรือตามที่ได้รับมอบหมาย
(๘) ฝ่ายบริหารเงินกองทุนมีหน้าที่
(ก) กำหนดแผนกลยุทธ์
และแผนปฏิบัติการลงทุนของสถาบัน ทั้งเงินกองทุนคุ้มครองเงินฝาก
และเงินทุนของสถาบัน โดยคำนึงถึงความมั่นคง สภาพคล่อง
และผลประโยชน์ตอบแทนตลอดจนความเสี่ยงในการบริหารจัดการเป็นสำคัญ
(ข) กำหนดประเภท อายุ
และสัดส่วนประเภทหลักทรัพย์ในการลงทุน การเลือกเครื่องมือการลงทุน
การเลือกหลักทรัพย์/ตราสารทางการเงินที่จะลงทุน
เพื่อให้เกิดประสิทธิภาพและประสิทธิผลสูงสุด และเป็นไปตามข้อบังคับและกรอบที่ได้รับอนุมัติ
(ค) ดำเนินธุรกรรมการลงทุนอย่างรอบคอบ
รวมทั้งพิจารณาการระดมเงินโดยการออกตั๋วเงิน พันธบัตร หรือตราสารทางการเงินอื่น
โดยคำนึงถึงการบริหารความเสี่ยงที่ดีและการควบคุมภายในที่รัดกุม
(ง) ประเมินผลการลงทุน และวิเคราะห์ผลการดำเนินงาน
รวมทั้งเสนอแนะแนวทางการปรับเปลี่ยนแผนการลงทุน การปรับประเภทหลักทรัพย์ในการลงทุน
เพื่อให้งานการลงทุนเกิดประสิทธิผลสูงสุด
(จ) ติดตามความเคลื่อนไหวและแนวโน้มภาวะเศรษฐกิจ
การเงินและปัจจัยที่อาจมีผลกระทบต่อการลงทุน
(ฉ) ปฏิบัติงานอื่นที่เกี่ยวข้องหรือตามที่ได้รับมอบหมาย

ข้อ ๔  สถานที่ติดต่อเพื่อขอรับข้อมูลข่าวสารหรือคำแนะนำในการติดต่อกับสถาบันติดต่อได้ที่สถาบันคุ้มครองเงินฝาก
อาคารอีสท์วอเตอร์ ชั้น ๑๗-๑๘ เลขที่ ๑ ซอย วิภาวดีรังสิต ๕ ถนนวิภาวดีรังสิต
แขวงจอมพล เขตจตุจักร กรุงเทพมหานคร ๑๐๙๐๐ โทรศัพท์ ๐ ๒๒๗๒ ๐๓๐๐ โทรสาร ๐ ๒๒๗๒
๐๔๔๘ เว็บไซต์ www.dpa.or.th

ประกาศ
ณ วันที่ ๑๗ พฤศจิกายน พ.ศ. ๒๕๕๒
สิงหะ
 นิกรพันธุ์
ผู้อำนวยการสถาบันคุ้มครองเงินฝาก

ปริยานุช/ผู้จัดทำ
๑๒
กรกฎาคม ๒๕๕๓

นันท์นภัสร์/ตรวจ
๑๒
กรกฎาคม ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๙๖ ง/หน้า ๑/๒๔ มิถุนายน ๒๕๕๓